R E L A C I O N
PËR
PROJEKTLIGJIN “PËR RATIFIKIMIN E MARRËVESHJES FINANCIARE, NDËRMJET KËSHILLIT TË MINISTRAVE TË REPUBLIKËS SË SHQIPËRISË, PËRFAQËSUAR NGA MINISTRIA 

E FINANCAVE, DHE ARTIGIANCASSA S.P.A., PËR PROGRAMIN “FUQIZIMI I AGJENCISË SË ZHVILLIMIT RURAL DHE 

TË AGRIKULTURËS PËR DISBURSIMIN E GRANTEVE 

NË AGRIKULTURË””

Marrëveshja financiare, ndërmjet Këshillit të Ministrave të Republikës së Shqipërisë, përfaqësuar nga Ministria e Financave, dhe Artigiancassa S.p.A., për programin “Fuqizimi i Agjencisë së Zhvillimit Rural dhe të Agrikulturës për disbursimin e granteve në agrikulturë”, është miratuar, në parim, me vendimin nr.324, datë 18.4.2013, të Këshillit të Ministrave, dhe është nënshkruar më 27 maj 2013.

Ky program synon të ndihmojë në mbështetjen e Republikës së Shqipërisë në procesin e integrimit evropian dhe, në veçanti, në adoptimin e acquis communautaire në fushën e bujqësisë, duke përmirësuar administrimin e kontributeve për ndërmarrjet bujqësore dhe të ardhurat e tyre. Ky objektiv rezulton të jetë strategjik për autoritetet shqiptare, sepse do të mundësojë aksesin ndaj fondeve komunitare të parashikuara në kuadrin e politikës së përbashkët për bujqësinë (PPB/CAP), me ndikime vërtet të mira për popullsinë shqiptare që merret me sektorin e bujqësisë.

Më konkretisht, me këtë ndërhyrje synohet që të pajiset Agjencia e Zhvillimit Rural dhe e Agrikulturës me një sistem të integruar të menaxhimit dhe kontrolit (Integrated Administrative and Control System – IACS) dhe me të gjithë komponentët që shoqërojnë dhe plotësojnë këtë sistem, ashtu siç kërkohet nga Bashkimi Evropian, si instrument i detyrueshëm për menaxhimin e rregullt të kontributeve dhe lehtësimeve, të parashikuara nga kuadri rregullues komunitar.
Rezultatet që synon të arrijë programi janë:

· Legjislacion vendas parësor e dytësor i përshtatshëm dhe kuadër organizativ e procedural i plotësuar dhe i përshtatur;

· Realizimi i një qendre të të dhënave, të plotësuar edhe me infrastrukturë apikative;

· Realizimi në bazë të Rregullores (KE) 1593/2000, i një sistemi përcaktimi dhe klasifikimi të parcelave bujqësore (LPIS);

· Plotësimi i regjistrit të fermës, përmes krijimit të një regjistri të përgjithshëm kombëtar të ndërmarrjeve bujqësore shqiptare, ku të katalogohen të gjitha informacionet në lidhje me pronësinë, shtrirjen territoriale, prodhimin, mjetet mekanike etj. të çdo ndërmarrjeje bujqësore;
· Dhënie e mbështetjes së duhur për zbatimin e masave për zhvillimin rural përmes përcaktimit dhe hartimit të procedurave për zbatimin e masave të programit të zhvillimit rural (PZHR), në bazë të reformës së ardhshme të politikës së përbashkët bujqësore.

Ky program financohet në kuadër të protokollit dypalësh të bashkëpunimit për zhvillim 2010-2012, të nënshkruar në Tiranë, më 12 prill 2010, i cili parashikon një financim kredie ndihme në shumën 10 000 000 (dhjetë milionë) euro për një program të modernizimit të sektorit të bujqësisë, që përfshin tri nisma:

1. Krijimin e një skeme sigurimi në favor të ndërmarrjeve të vogla dhe të mesme bujqësore;
2. Mbështetjen për krijimin e Agjencisë së Pagesave, të Ministrisë së Bujqësisë, Zhvillimit Rural dhe Adminitrimit të Ujërave;

3. Forcimin e zhvillimit të agrikulturës.

Në vijim të kësaj, ish-Ministria e Bujqësisë, Ushqimit dhe Mbrojtjes së Konsumatorit ka nënshkruar, më 12 dhjetor 2012, në Tiranë, marrëveshjet përkatëse të programit.

Shuma e financimit që akordohet nga qeveria italiane, nëpërmjet Artigiancassa S.p.A., si administrator, për llogari të Ministrisë së Ekonomisë dhe Financave të Republikës së Italisë, i Fondit Qarkullues për Bashkëpunimin për Zhvillimin, është 5 000 000 (pesë milionë) euro, nëpërmjet një huaje të butë, sipas kushteve në vijim:

· Shuma:

5 000 000 (pesë milionë) euro;

· Kohëzgjatja:
26 (njëzet e gjashtë) vjet, përfshirë edhe periudhën pa pagesë principali prej 192 (njëqind e nëntëdhjetë e dy) muajsh, duke filluar nga data e disbursimit të parë;
· Norma e interesit:
0.00%.

Autoritetet kompetente për zbatimin e kësaj marrëveshjeje janë Ministria e Financave dhe Ministria e Bujqësisë, Zhvillimit Rural dhe Administrimit të Ujërave.

Në zbatim të nenit 121 të Kushtetutës, ky projektligj i paraqitet Kuvendit për ratifikim.

